15.		Návrh na zníženie výživného (§ 78 ods. 1 Zákona o rodine)
Okresnému súdu
Stará Ľubovňa
Dňa 1. februára 2022
Návrh otca na zníženie výživného k maloletému dieťaťu
otec:	Ján Novák, nar. 17. 2. 1972, bytom Novohradská 2, Stará Ľubovňa, štátne občianstvo SR
	tel.: 0900 123 456, e-mail: jan.novak@xyz.sk
matka: 	Daniela Nováková, nar. 10. 3. 1976, bytom Horehronská 1, Stará Ľubovňa, štátne občianstvo SR
	tel.: 0900 987 654, e-mail: daniela.novakova@xyz.sk
maloleté dieťa: 	Kristína Nováková, nar. 1. 3. 2008, bytom u matky, štátne občianstvo SR
I.
Moje manželstvo s matkou maloletej bolo rozvedené rozsudkom Okresného súdu Stará Ľubovňa, č. k. 18P/123/2013-58 zo dňa 14. 2. 2013, ktorý nadobudol právoplatnosť dňa 24. 2. 2013. Týmto rozsudkom bola maloletá zverená do osobnej starostlivosti matky a ja som bol zaviazaný platiť na maloletú výživné vo výške 80 € mesačne. Súd pri určovaní výšky mojej vyživovacej povinnosti vychádzal z môjho príjmu, ktorý u môjho vtedajšieho zamestnávateľa Exportimport, s.r.o., Kalvínska 1, Stará Ľubovňa, IČO: 12 345 678 predstavoval v čase rozhodovania súdu sumu 800 € mesačne.
Dôkazy:
–	Spis Okresného súdu Stará Ľubovňa, sp. zn. 18P/123/2013
II.
V dôsledku reštrukturalizačných opatrení u môjho zamestnávateľa som bol s účinnosťou od 1. 9. 2021 prepustený zo zamestnania, o čom súdu predkladám výpoveď z pracovného pomeru. V súčasnosti som nezamestnaný a mojim jediným príjmom sú dávky v hmotnej núdzi, ktoré poberám vo výške 100 € mesačne, pričom moje mesačné náklady predstavujú najmä nájomné vo výške 150 €, stravné 100 € a ostatné náklady 100 €. 
Dôkazy:
–	Výpoveď z pracovného pomeru
–	Rozhodnutie Úradu práce, sociálnych vecí a rodiny
–	Doklady o mesačných výdavkoch
III.
Z dôvodu, že od poslednej úpravy výživného došlo k zásadnej zmene pomerov na mojej strane a v súčasnosti nie je v mojich schopnostiach a možnostiach platiť výživné vo výške 80 € mesačne, žiadam o zníženie mojej vyživovacej povinnosti na minimálnu výšku a navrhujem, aby súd vydal tento
rozsudok:
Rozsudok Okresného súdu Stará Ľubovňa, č. k. 18P/123/2013-58 zo dňa 14. 2. 2013 v časti o určení vyživovacej povinnosti otca sa mení tak, že otec maloletej je povinný platiť maloletej Kristíne Novákovej, nar. 1. 3. 2008, bytom u matky výživné vo výške 30 % zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona, počnúc dňom právoplatnosti tohto rozsudku, vždy do dvadsiateho dňa v mesiaci vopred do rúk matky maloletej Daniely Novákovej, nar. 10. 3. 1976, bytom Horehronská 1, Hnúšťa.
Žiaden z účastníkov nemá nárok na náhradu trov konania.
Ján Novák
Poznámky k vzoru
Dohody a súdne rozhodnutia o výživnom možno zmeniť, ak sa zmenia pomery. Okrem výživného pre maloleté dieťa je zmena alebo zrušenie výživného možné len na návrh. Pod zmenou pomerov v zmysle § 78 ods. 1 ZR sa rozumie výrazná zmena okolností, ktoré boli podkladom predchádzajúceho rozhodnutia súdu o výživnom, či už na strane oprávneného, alebo aj na strane povinného. Pre určenie okamihu zmeny skoršieho súdneho rozhodnutia o výživnom pre maloleté dieťa je rozhodujúca doba, kedy došlo k výraznej zmene pomerov. Súd môže rozhodnúť o zmene výživného pre maloleté dieťa aj bez návrhu. V ostatných prípadoch môže o zmene výživného rozhodnúť len na návrh. 
Na schopnosti, možnosti a majetkové pomery povinného prihliadne súd aj vtedy, ak sa povinný vzdá bez dôležitého dôvodu výhodnejšieho zamestnania, zárobku, majetkového prospechu; rovnako prihliadne aj na neprimerané majetkové riziká, ktoré povinný na seba berie.
Pri uvedenom vzore je potrebné zdôrazniť, že v našom právnom poriadku je zakotvené tzv. minimálne výživné. Každý rodič bez ohľadu na svoje schopnosti, možnosti a majetkové pomery je povinný plniť svoju vyživovaciu povinnosť v minimálnom rozsahu vo výške 30 % zo sumy životného minima na nezaopatrené neplnoleté dieťa alebo na nezaopatrené dieťa podľa zákona o životnom minime. Teda aj ten z rodičov, ktorého majetkové pomery neumožňujú platenie žiadneho výživného (napríklad z dôvodu, že je nezamestnaný alebo sociálne odkázaný a pod.), musí platiť výživné aspoň v zákonom stanovenej minimálnej výške.